Document ID: 32009D0994

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2009
για την τροποποίηση του προσαρτήματος στο παράρτημα VI της πράξης προσχώρησης της Βουλγαρίας και της Ρουμανίας όσον αφορά ορισμένες εγκαταστάσεις μεταποίησης γάλακτος στη Βουλγαρία
[κοινοποιηθείσα υπό τον αριθμό Ε(2009) 10048]
(Κείμενο που παρουσιάζει ενδιαφέρον για τον ΕΟΧ)
(2009/994/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την πράξη προσχώρησης της Βουλγαρίας και της Ρουμανίας, και ιδίως το παράρτημα VI κεφάλαιο 4 τμήμα Β στοιχείο στ) πρώτο εδάφιο,
Εκτιμώντας τα ακόλουθα:
(1)
Με την πράξη προσχώρησης της Βουλγαρίας και της Ρουμανίας χορηγήθηκαν στη Βουλγαρία μεταβατικές περίοδοι για τη συμμόρφωση ορισμένων εγκαταστάσεων μεταποίησης γάλακτος προς τις απαιτήσεις του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1).
(2)
Η Βουλγαρία έχει προσκομίσει εγγυήσεις ότι τριάντα εννέα εγκαταστάσεις μεταποίησης γάλακτος έχουν ολοκληρώσει τη διαδικασία αναβάθμισής τους και συμμορφώνονται πλέον πλήρως με τη νομοθεσία της Ευρωπαϊκής Ένωσης. Είκοσι επτά από τις εν λόγω εγκαταστάσεις επιτρέπεται να παραλαμβάνουν και να μεταποιούν συμμορφούμενο και μη συμμορφούμενο νωπό γάλα χωρίς διαχωρισμό. Οι εν λόγω εγκαταστάσεις πρέπει να προστεθούν στον κατάλογο του κεφαλαίου I του προσαρτήματος στο παράρτημα VI.
(3)
Σε μια εγκατάσταση μεταποίησης γάλακτος επιτρέπεται τώρα να παραλαμβάνει και να επεξεργάζεται συμμορφούμενο και μη συμμορφούμενο νωπό γάλα χωρίς διαχωρισμό και κατά συνέπεια καταχωρίζεται στο κεφάλαιο I του προσαρτήματος στο παράρτημα VI. Η εν λόγω εγκατάσταση τώρα μεταποιεί μόνο συμμορφούμενο νωπό γάλα και κατά συνέπεια θα πρέπει να διαγραφεί από τον εν λόγω πίνακα.
(4)
Σε μια εγκατάσταση μεταποίησης γάλακτος επιτρέπεται τώρα να παραλαμβάνει και να επεξεργάζεται συμμορφούμενο και μη συμμορφούμενο νωπό γάλα σε χωριστές γραμμές παραγωγής και κατά συνέπεια είναι καταχωρισμένη κεφάλαιο ΙΙ του προσαρτήματος στο παράρτημα VI. Η εν λόγω εγκατάσταση τώρα μεταποιεί μόνο συμμορφούμενο νωπό γάλα και κατά συνέπεια θα πρέπει να διαγραφεί από τον εν λόγω πίνακα.
(5)
Το προσάρτημα στο παράρτημα VI της πράξης προσχώρησης της Βουλγαρίας και της Ρουμανίας πρέπει, επομένως, να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το προσάρτημα στο παράρτημα VI της πράξης προσχώρησης της Βουλγαρίας και της Ρουμανίας τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2009.

Labels: 7
18
17
0